Α.Ο. Λουτράκι

Ο **Αθλητικός Όμιλος Λουτράκι** είναι ελληνικό ποδοσφαιρικό σωματείο το οποίο εδρεύει στο Λουτράκι Κορινθίας και ιδρύθηκε στις 30 Αυγούστου 1970. Επίσημα χρώματα του αποτελούν το πορτοκαλί και το μαύρο. Έμβλημα του αποτελεί μία αναβλύζουσα πηγή ιαματικού νερού, κλωνάρια δάφνης ως σύμβολο δόξας και ένα ψηφιδωτό σχέδιο που αναφέρεται στο περίφημο ψηφιδωτό που κοσμεί την ιαματική πηγή της πόλης του Λουτρακίου.

Ανήκει στη δύναμη της Ε.Π.Σ. Κορινθίας και έχει αγωνιστεί στα πρωταθλήματα της Δ΄ Εθνικής και της Γ΄ Εθνικής. Χρησιμοποιεί ως αγωνιστική έδρα το Δημοτικό Στάδιο Λουτρακίου «Χρήστος Θώδης» το οποίο έχει χωρητικότητα 5.500 θέσεων.

## Ιστορία
### Π.Α.Ο. Λουτράκι (1970–2014)

Το 1970 ιδρύθηκε ο **Ποδοσφαιρικός Αθλητικός Όμιλος Λουτράκι**. Οι πρώτες αρχαιρεσίες του συλλόγου πραγματοποιήθηκαν στις 30 Αυγούστου 1970 και η πρώτη διοίκηση που εκλέχτηκε αποτελούταν από τους Ευάγγελο Κυρόπουλο (Πρόεδρος), Ιωάννη Καννάκη (Αντιπρόεδρος), Χρήστο Παντελέων (Ταμίας), Ιωάννη Οικονόμου (Γραμματέας), Παναγιώτη Κοντοπίδη (Έφορος) και τα μέλη Δημήτριο Γέρου και Παναγιώτη Κουτσουδάκη. Πριν ενταχθεί σε επίσημο πρωτάθλημα έδινε διάφορους αγώνες φιλικού χαρακτήρα με διάφορες ομάδες από την περιοχή της Κορινθίας αλλά και από την Αθήνα. Το πρώτο επίσημο παιχνίδι στην ιστορία του συλλόγου αν και αγώνας φιλικού χαρακτήρα, ήταν με τον Ατρόμητο Χιλιομοδίου στις 10 Οκτωβρίου 1970. Ακολούθησαν και άλλοι αγώνες με ομάδες Αθηνών και Πειραιά όπως με τους Α.Ο. Αγίου Ιεροθέου Περιστερίου (25/11/1970), Πράσινα Πουλιά Περιστερίου (09/12/1970) και Βύζαντα Μεγάρων (23/12/1970). Το 1971 εντάχθηκε επίσημα πλέον στην Ε.Π.Σ. Κορινθίας, ξεκινώντας να αγωνίζεται από την Γ΄ Κατηγορία Ε.Π.Σ. Κορινθίας.

Το 1975 και ενώ ήταν ομάδα Β΄ Κατηγορίας κατέκτησε το κύπελλο Ε.Π.Σ. Κορινθίας επικρατώντας στον τελικό της ομάδας Α' Κατηγορίας Ολυμπιακό Άσσου στη διαδικασία των πέναλτι. Την περίοδο αυτή, με τη φανέλα του Π.Α.Ο. Λουτρακίου έκανε τα πρώτα του ποδοσφαιρικά βήματα ο Δημήτρης Μπεκιάρης. Το 1980 ο Π.Α.Ο. Λουτράκι κέρδισε για πρώτη φορά την άνοδο στην Α΄ Κατηγορία της Ε.Π.Σ. Κορινθίας. Το 1981 υπήρξε φιναλίστ του Kυπέλλου Ε.Π.Σ. Κορινθίας, όπου ηττήθηκε στον τελικό από τον ισχυρό Παγκορινθιακό με 5-1. Το 1991 κατέκτησε για πρώτη φορά το πρωτάθλημα της Ε.Π.Σ. Κορινθίας και κέρδισε την άνοδο στην Δ΄ Εθνική Κατηγορία. Στην Δ΄ Εθνική αγωνίστηκε για πρώτη φορά τη σεζόν 1991–92, όποτε και υποβιβάστηκε. Τα επόμενα χρόνια συνέχισε να αγωνίζεται στα πρωταθλήματα της Ε.Π.Σ. Κορινθίας και το 2000 υπήρξε εκ νέου φιναλίστ του κυπέλλου Κορινθίας, όπου ηττήθηκε στον τελικό στο Κιάτο από τον Π.Α.Σ. Κόρινθος, ομάδα της Δ΄ Εθνικής.

Το 2007 επανέρχεται στην Α΄ Κατηγορία Ε.Π.Σ. Κορινθίας και το 2010 κατέκτησε για 2η φορά στην ιστορία της το πρωτάθλημα της Ε.Π.Σ. Κορινθίας και ανήλθε στην Δ΄ Εθνική. Στην Δ΄ Εθνική αγωνίστηκε προσωρινά την περίοδο 2010–11, όπου και υποβιβάστηκε οριακά τερματίζοντας στη 10η θέση σε σύνολο 16 ομάδων. Την περίοδο 2012–13 κατέκτησε για τρίτη φορά το πρωτάθλημα Ε.Π.Σ. Κορινθίας και προκρίθηκε στο Ερασιτεχνικό πρωτάθλημα ανόδου, όπου τερμάτισε στη 2η θέση σε σύνολο 4 ομάδων του 11ου ομίλου και έχασε την άνοδο στην Γ΄ Εθνική. Επίσης, κατέκτησε για δεύτερη φορά στην ιστορία του το Κύπελλο Ε.Π.Σ. Κορινθίας επικρατώντας στον τελικό του Παννεμεατικού με 5–3 στη διαδικασία των πέναλτι. Την περίοδο 2013–14 ο Π.Α.Ο. Λουτράκι κατέκτησε για 4η φορά το πρωτάθλημα της Ε.Π.Σ. Κορινθίας και προκρίθηκε στο Ερασιτεχνικό πρωτάθλημα ανόδου, όπου κατέκτησε την 1η θέση σε σύνολο 4 ομάδων του 11 ομίλου με αντιπάλους τον Ιάλυσο Ρόδου, τον Άτταλο Νέας Περάμου και τον Ολυμπιακό Αγίου Στεφάνου και κέρδισε την ιστορική άνοδο στην Γ΄ Εθνική Κατηγορία.

### Α.Ο. Λουτράκι (2014–Σήμερα)
Το 2014 ο σύλλογος μετονομάστηκε σε «**Αθλητικός Όμιλος Λουτράκι**», όπως ήταν και η αρχική επιθυμία των ιδρυτικών στελεχών του κατά την ίδρυση του συλλόγου. Ο Α.Ο. Λουτράκι, που είναι γνωστός και ως «Α.Ο.Λ.», αγωνίστηκε για πρώτη φορά στην Γ΄ Εθνική Κατηγορία για 4 συνεχείς περιόδους και συγκεκριμένα τις χρονιές 2014–15, 2015–16, 2016–17 και 2017–18. Πρώτος αγώνας της ιστορίας του στην Γ΄ Εθνική ήταν με αντίπαλο τον Αστέρα Μαγούλας εντός έδρας στις 14 Σεπτεμβρίου 2014 για την 1η αγωνιστική της περιόδου 2014–15 όπου και επικράτησε με 2–0. Επίσης, το 2016 και το 2017 ήταν φιναλίστ του Κυπέλλου Ε.Π.Σ. Κορινθίας με αντίπαλο τον Α.Ο. Ζευγολατιού αμφότερα. Από το 2018 έως το 2024, αγωνιζόταν στο πρωτάθλημα της Ε.Π.Σ. Κορινθίας. Την περίοδο 2023–24 κατέκτησε το πρωτάθλημα της Ε.Π.Σ. Κορινθίας και συμμετείχε στα μπαράζ ανόδου των πρωταθλητών, στα οποία κατέκτησε την άνοδο στις εθνικές κατηγορίες μετά από 6 χρόνια.

Την περίοδο 2024–25 συμμετείχε στην Γ΄ Εθνική Κατηγορία και συγκεκριμένα στον 3ο όμιλο, όπου και τερμάτισε στην πέμπτη θέση, που είναι και η καλύτερη στην μέχρι τώρα πορεία του στην κατηγορία. Παράλληλα, την ίδια περίοδο κατέκτησε για 3η φορά το κύπελλο Ε.Π.Σ. Κορινθίας επικρατώντας στον τελικό του Πέλοπα Κιάτου με 1-0.

## Παραπομπές


## Πηγές
* Ιστορία του Α.Ο. Λουτράκι, επίσημη ιστοσελίδα του συλλόγου
* Ταυτότητα του Α.Ο. Λουτράκι, επίσημη ιστοσελίδα του συλλόγου
* Η “χρυσή βίβλος” του κυπέλου Κορινθίας, kavosnews.gr

## Εξωτερικοί σύνδεσμοι
* 

Κατηγορία:Αθλητικοί σύλλογοι Κορινθίας
Κατηγορία:Ιδρύσεις αθλητικών συλλόγων το 1970
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1970